ବିଦ୍ୟାଳୟକୁ ମିଳିବ ସୌରଶକ୍ତିଃ ୧୦ହଜାର ଇକୋ-କ୍ଲବ ଥିବା ବିଦ୍ୟାଳୟକୁ ପ୍ରାଥମିକତା\nଭୁବନେଶ୍ୱର, ୧୪।୧୨(ବ୍ୟୁରୋ)- ଶକ୍ତି ସଂରକ୍ଷଣ କ୍ଷେତ୍ରରେ ଓଡ଼ିଶା ବହୁ ଆଗରେ ରହିଛି। ଅନ\nବିଦ୍ୟାଳୟକୁ ମିଳିବ ସୌରଶକ୍ତିଃ ୧୦ହଜାର ଇକୋ-କ୍ଲବ ଥିବା ବିଦ୍ୟାଳୟକୁ ପ୍ରାଥମିକତା\t December 14th, 00:00 AM December 14th, 00:00 AM\nଭୁବନେଶ୍ୱର, ୧୪।୧୨(ବ୍ୟୁରୋ)- ଶକ୍ତି ସଂରକ୍ଷଣ କ୍ଷେତ୍ରରେ ଓଡ଼ିଶା ବହୁ ଆଗରେ ରହିଛି। ଅନ୍ୟ ରାଜ୍ୟ ତୁଳନାରେ ଓଡ଼ିଶାରେ ଅଧିକ ଶକ୍ତି ସଂରକ୍ଷଣ କରାଯାଉଛି। ସୋଲାର ଏନର୍ଜି ତଥା ସୌରଶକ୍ତିର ବ୍ୟବହାର ଉପରେ ରାଜ୍ୟ ସରକାର ଗୁରୁତ୍ୱ ଦେଉଛନ୍ତି। ଇକୋ କ୍ଲବ୍ ଥିବା ରାଜ୍ୟର ୧୦ ହଜାର ବିଦ୍ୟାଳୟକୁ ସୌରଶକ୍ତିରେ ପରିଚାଳିତ କରିବା ଲାଗି ଆଲୋଚନା ଚାଲିଛି। ଜଙ୍ଗଲ ଓ ପରିବେଶ ବିଭାଗ ସହ ମିଶି ଶକ୍ତି ବିଭାଗ ଆଗାମୀ ଦିନରେ ଏହି କାର୍ଯ୍ୟ ହାତକୁ ନେବ। ସେହିଭଳି ରାଜ୍ୟରେ ଏବେ ୬୬ଲକ୍ଷ ବିଜୁଳି ଉପଭୋକ୍ତା ରହିଥିବା ବେଳେ ଆଗାମୀ ଦିନରେ ଏହାକୁ ୧କୋଟିରେ ପହଞ୍ଚାଇବାକୁ ଲକ୍ଷ୍ୟ ରଖାଯାଇଥିବା କହିଛନ୍ତି ଶକ୍ତି ମନ୍ତ୍ରୀ ପ୍ରଫୁଲ୍ଲ କୁମାର ମଲ୍ଲିକ। ଜାତୀୟ ଶକ୍ତି ସଂରକ୍ଷଣ ଦିବସ ଅବସରରେ ଗୁରୁବାର ସୂଚନାଭବନଠାରେ ଅନୁଷ୍ଠିତ କାର୍ଯ୍ୟକ୍ରମରେ ମୁଖ୍ୟଅତିଥିଭାବେ ଯୋଗଦେଇ ମନ୍ତ୍ରୀ ମଲ୍ଲିକ କହିଥିଲେ, ଶକ୍ତି ସଂରକ୍ଷଣ ପାଇଁ ସଚେତନତା କାର୍ଯ୍ୟକ୍ରମ କରାଯାଉଛି। ଲୋକଙ୍କ ମନୋଭାବରେ ପରିବର୍ତ୍ତନ ଅଣାଯାଉଛି। ଏଥିପାଇଁ ବ୍ଲକ ଓ ଜିଲାସ୍ତରରେ କାର୍ଯ୍ୟକ୍ରମ ହେଉଛି। ପରିବେଶ ଅନୁକୂଳ ଶକ୍ତିଉତ୍ସର ଉଦାହରଣ ଦେଇ ମନ୍ତ୍ରୀ କହିଥିଲେ, ୧୦ବର୍ଷ ତଳେ ଜର୍ମାନରେ ୯୦% ଥର୍ମାଲ ଏନର୍ଜି ଏବଂ ମାତ୍ର ୧୦% ଗ୍ରୀନ୍ ଏନର୍ଜି ବ୍ୟବହାର ହେଉଥିଲା। ଏବେକିନ୍ତୁ ସେଠାରେ ୯୦% ବିଦ୍ୟୁତ୍ ଗ୍ରୀନ୍ ଏନର୍ଜି ଉତ୍ସରୁ ଆସୁଛି। ଜର୍ମାନ ଭଳି ଓଡ଼ିଶାରେ କିଭଳି ଅଧିକରୁ ଅଧିକ ଗ୍ରୀନ୍ ଏନର୍ଜି ବ୍ୟବହାର କରାଯାଇପାରିବ ରାଜ୍ୟ ସରକାର ତାହା ଉପରେ ଗୁରୁତ୍ୱ ଦେଉଛନ୍ତି। ଶକ୍ତି ବିଭାଗ ସଚିବ ହେମନ୍ତ ଶର୍ମା ସମ୍ମାନିତ ଅତିଥିଭାବେ ଯୋଗଦେଇ କହିଲେ, ସୌରଶକ୍ତି ଓ ପବନଶକ୍ତି ଉପରେ ଗୁରୁତ୍ୱ ଦେବାର ସମୟ ଆସିଛି। ବିଦ୍ୟୁତ୍ ଅପଚୟ ରୋକିବା ଦିଗରେ ସମସ୍ତେ ସଚେତନ ହେବା ଜରୁରୀ। ସେଣ୍ଟର ଫର୍ ଏନଭାଇରନ୍ମେଣ୍ଟାଲ ଷ୍ଟଡିଜ୍ର ନିର୍ଦ୍ଦେଶକ ଆଶୁତୋଷ ଦେବତା କହିଥିଲେ, ଦେଶ ଲାଗି ପ୍ରଦୂଷଣ, ଜନସଂଖ୍ୟା ବୃଦ୍ଧି ଏବଂ ଶକ୍ତି ଅଭାବ ପ୍ରମୁଖ ସମସ୍ୟାଭାବେ ଉଭାହୋଇଛି। ୨୦୩୦ ସୁଦ୍ଧା କୋଇଲା ଏବଂ ୨୦୫୦ ସୁଦ୍ଧା ପେଟ୍ରୋଲ ସରିଯିବାର ଆଶଙ୍କା ରହିଛି। ତାହାକୁ ଦୃଷ୍ଟିରେ ରଖି ଏବେଠାରୁ ସଚେତନ ହେବାକୁ ପଡିବ। ୨୦୧୮ ମଧ୍ୟରେ ଇକୋ କ୍ଲବ୍ ଥିବା ୧୦ ହଜାର ବିଦ୍ୟାଳୟରେ ସୋଲାର ବ୍ୟବସ୍ଥା କରିବାକୁ ସେ ପ୍ରସ୍ତାବ ଦେଇଥିଲେ। ଶକ୍ତି ବିଭାଗ ଅଧିକାରୀ ଡ. ସି. ସାହୁ ସ୍ବାଗତଭାଷଣ ଦେଇଥିବା ବେଳେ ଜେ.ପି. ସ୍ବାଇଁ ଧନ୍ୟବାଦ ଅର୍ପଣ କରିଥିଲେ। ୪୫ ହଜାର ଛାତ୍ରୀଛାତ୍ରଙ୍କୁ ନେଇ ବ୍ଲକ୍, ଜିଲା ଓ ରାଜ୍ୟସ୍ତରରେ ଆୟୋଜିତ ପ୍ରତିଯୋଗିତାର କୃତି ପ୍ରତିଯୋଗୀ ଏବଂ ରାଜ୍ୟର ଶକ୍ତି ସଂରକ୍ଷଣ କ୍ଷେତ୍ରରେ କାର୍ଯ୍ୟ କରିଥିବା ବିଭିନ୍ନ ସଂସ୍ଥାକୁ ପୁରସ୍କୃତ କରାଯାଇଥିଲା। ଶକ୍ତି ସଂରକ୍ଷଣ ଦିବସ ଅବସରରେ ସକାଳେ ଛାତ୍ରୀଛାତ୍ରଙ୍କୁ ନେଇ ଏକ ଶୋଭାଯାତ୍ରା କଳିଙ୍ଗ ଷ୍ଟାଡିୟମ୍ରୁ ବାହାରି ସୂଚନାଭବନ ପର୍ଯ୍ୟନ୍ତ ଆସିଥିଲା।
